नेपाललाई टेस्ट राष्ट्रविरुद्ध अर्को अवसर
आयरल्यान्डसँग विश्वकप छनोट क्रिकेटमा प्रतिस्पर्धा गर्दा नेपालसामु एउटा अवसर हुनेछ । जिम्बावेमा जारी प्रतियोगितामा नेपाल र आयरल्यान्ड मंगलबार सातौं स्थानको प्लेअफमा भिड्दै छन् । 
काठमाडौँ — आयरल्यान्डसँग विश्वकप छनोट क्रिकेटमा प्रतिस्पर्धा गर्दा नेपालसामु एउटा अवसर हुनेछ । जिम्बावेमा जारी प्रतियोगितामा नेपाल र आयरल्यान्ड मंगलबार सातौं स्थानको प्लेअफमा भिड्दै छन् । यसै प्रतियोगिताको पहिलो खेलमा नेपालले जिम्बावेविरुद्ध खेलेको थियो । टेस्ट मान्यताप्राप्त राष्ट्रविरुद्ध नेपालको यो पहिलो एकदिवसीय अन्तर्राष्ट्रिय खेल थियो । समूह चरणमा वेस्ट इन्डिजसँगको प्रतिस्पर्धा नेपाली क्रिकेट इतिहासमा अर्को बहुप्रतीक्षित खेल रह्यो । आयरल्यान्डसँगको खेल टेस्ट मान्यता राष्ट्रसँग नेपालको तेस्रो खेल हुनेछ । आयरल्यान्डले सन् २०१७ मा टेस्ट मान्यता पाएको थियो । तर, पछिल्लो विश्वकप छनोटमा टोली पाँचौं मात्र हुन सकेपछि विश्वकपमा पुग्न असफल भयो । आयरल्यान्डविरुद्ध विजय हात पारेमा नेपालले आफ्नो विश्वकप छनोट यात्राकै सबैभन्दा ठूलो सफलता हात पार्नेछ । आसिफ शेख, कुशल मल्ल, ललित राजवंशीजस्ता अनुभवी खेलाडीलाई नेपालले यूएईविरुद्ध पछिल्लो खेलमा खेलाएन । विकेटकिपर एवं ओपनिङ ब्याटर आसिफको स्थानमा अर्जुन, कुशलको स्थानमा भेट्रान ज्ञानेन्द्र मल्ल र ललितको स्थानमा प्रतिश जिसीलाई खेलाइएको थियो । आसिफ, कुशल र ललित आयरल्यान्डविरुद्ध खेल्दा टोलीमा फर्कने सम्भावना छ । नेपालले विश्वकप छनोटमा चौथोपल्ट खेलिरहेको छ । आठौं स्थान यसअघिको उत्कृष्ट सफलता हो । सन् २०१८ मा जिम्बावेमै भएको पछिल्लो संस्करणमा आठौं स्थान हात पार्दै नेपालले एकदिवसीय अन्तर्राष्ट्रिय मान्यता पाएको थियो । आयरल्यान्डलाई पराजित गर्न सके नेपाल ५ वर्षअगाडिको नतिजाभन्दा एक स्थान माथि उक्लने छ । आयरल्यान्ड भने विश्वकप छनोटको आफ्नो इतिहासमै कमजोर प्रदर्शन गरेका कारण सातौं स्थानको प्लेअफ खेलमा खेल्न बाध्य भएको छ । सन् २००७, २०११ र २०१५ को विश्वकपमा खेलेको आयरल्यान्ड २०१९ को विश्वकपमा छनोट हुन असफल रह्यो । २००७ मा टोलीले पाकिस्तानलाई हराएको थियो भने २०११ मा इंग्ल्यान्डमाथि स्मरणीय विजय पाएको थियो । नेपालले अघिल्लो खेलमा सातौं स्थानको प्लेअफ सेमिफाइनलमा यूएईमाथि ३ विकेटको सानदार पाएको थियो । त्यसअघि समूह चरणको पहिलो खेलमा जिम्बावेसँग नेपाल ८ विकेटले पराजित भयो । अमेरिकालाई ६ विकेटले पराजित गरे पनि त्यसपछि वेस्ट इन्डिजसँग १ सय १ रन र नेदरल्यान्ड्सँग ७ विकेटले पराजित भएपछि नेपाल सुपर सिक्स पुग्न असफल भएको थियो ।आयरल्यान्ड भने पहिलो ३ खेलमा पराजित भएपछि समूह चरणबाटै बाहिरिएको हो । ओमानसँग पहिलो खेलमा ५ विकेटले पराजित भएपछि स्तब्ध आयरल्यान्ड त्यसपछि स्कटल्यान्डसँग १ विकेट र श्रीलंकासँग १ सय ३३ रनले पराजित भयो । समूह चरणको अन्तिम खेलमा यूएईलाई १ सय ३८ रनले पराजित गरेर सान्त्वना बटुलेको आयरल्यान्डले सातौं स्थानको प्लेअफ सेमिफाइनलमा अमेरिकालाई ६ विकेटले हराएको थियो ।